 

**בבית הדין הצבאי המחוזי**

**במחוז שיפוטי צפון**

בפני השופט: סא"ל חיים בלילטי

**בעניין: התובע הצבאי (ע"י ב"כ, סגן אלון קרול)**

**נגד**

**הנאשם: ח/XXX טוראי י' ז' ב' (ע"י ב"כ, עו"ד רן כהן רוכברגר)**

**הכרעת-דין**

על פי הודאתו מורשע הנאשם בשתי עבירות של שימוש בסם מסוכן, לפי סעיף 7 (א) + (ג) סיפא לפקודת הסמים המסוכנים [נוסח חדש], התשל"ג - 1973, ובעבירה של סירוב להיבדק לשם גילוי שימוש בסמים מסוכנים, לפי סעיף 127א ו-250א לחוק השיפוט הצבאי, התשט"ו-1955, בהתאם לכתב האישום המתוקן ולפרטים הנוספים.

**ניתנה היום, כ"ח בניסן התשפ"ג ,19.04.2023, והודעה בפומבי ובמעמד הצדדים.**

**\_\_\_\_\_\_\_\_\_\_\_**

**שופט**

**גזר-דין**

הנאשם הורשע על פי הודאתו בשתי עבירות של שימוש בסם מסוכן, בגין שימוש בסם מסוכן קשה וכן בסם מסוכן מסוג קנאביס ביחד עם אזרח, ביום 23.03.2023 בעיר חריש. בחקירתו סירב להיבדק בדיקות הדרושות לגילוי שימוש בסמים מסוכנים חרף העובדה שנצטווה לעשות כן על ידי קש"ב במשטרה הצבאית ולפיכך הורשע בעבירה של סירוב להיבדק. הנאשם התגייס לצה"ל בחודש דצמבר 2022 ומשרת כטבח. חקירתו נפתחה בשל דיווח של משטרת ישראל.

הסדר הטיעון מבקש לאזן בין חומרת העבירות, בפרט לאור השימוש בסם הקשה, לבין היותן של העבירות חלק מכישלון יחיד מורחב של הנאשם, לטענות ראייתיות עליהן ויתרה ההגנה בהודאתה ולרצונו של הנאשם להמשיך בשירות תקין, תוך הבעת חרטה כפי שעשה גם בפניי.

בנסיבות אלה, חרף החומרה הטמונה במעשים לנוכח טיב הסם שבו נעשה שימוש ונסיבות ביצוע השימושים, מצאתי לכבד את עתירתם המשותפת של הצדדים ולאמץ את הסדר הטיעון שהוצג. נתתי משקל גם לתמהיל רכיבי הענישה הכולל תקופת פסילה משמעותית ועונש מאסר מותנה.

**על הנאשם נגזרים, אפוא, העונשים הבאים:**

1. **שישים (60) ימי מאסר לריצוי בפועל, שיימנו החל ביום מעצרו.**
2. **עונש מאסר מותנה בן שישים (60) ימים למשך שלוש (3) שנים, שלא יעבור עבירה לפי פקודת הסמים המסוכנים [נוסח חדש], התשל"ג-1973.**
3. **עונש מאסר מותנה בן ארבעים וחמישה (45) ימים למשך שנתיים (2), לבל יעבור עבירה לפי סעיף 127א+250א לחוק השיפוט הצבאי, התשט"ו-1955 או עבירה של אי קיום הוראות לפי סעיף 133 לחוק השיפוט הצבאי, אם יעבור עבירה לפי פקודת מטכ"ל 33.0220, למעט בגין שתיית משקה משכר.**
4. **שישה (6) חודשי פסילה מלקבל ומלהחזיק רישיונות נהיגה צבאיים ואזרחיים החל מיום סיום ריצוי עונש המאסר. במועד זה יפקיד הנאשם את כלל רישיונותיו בסמכות רישוי צה"ל. הובהר והוסבר לנאשם כי הוא יהיה פסול מקבלת או החזקת רישיונות מיום סיום ריצוי עונש המאסר, ואולם מניין הפסילה יחל להימנות רק ממועד הפקדת הרישיונות בפועל.**

**העתק פרוטוקול זה יועבר לראש תא הוועדות במיטב, לאור בקשת ההגנה כי תישקל המוטיבציה הגבוהה של הנאשם להמשיך ולשרת, בעת בחינת שאלת התאמתו לשירות, לאור הרשעתו בתיק זה.**

**זכות ערעור כחוק.  
ניתן היום, כ"ח בניסן התשפ"ג, 19.04.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_**

**שופט**

**העתק נכון מהמקור   
ק' בית הדין**

**נערך על ידי: א.ל**

**בתאריך 30.04.2023**

**חתימת המגיה: סגן שיר בן-ארמון**